Oud-Bok twiet dat Kings-breier gepos word | Netwerk24
Deur Michael Green 14 Mei 2019 14:30
As die voormalige Springbok Thando Manana se inligting korrek is, word Deon Davids Woensdag as afrigter van die Southern Kings gepos.
Deon Davids. Foto: Michael Green
Thando Manana. Foto: Willemien Green
Manana het Dinsdag getwiet Davids se dae as Kings-breier is getel. Die Southern Kings-base (The Greatest Rugby Company in the Whole Wide World (Edms.) Bpk.) het volgens Manana Vrydag 'n aanbod aan Davids gemaak om te oorweeg. Hy het tot Woensdag tyd om sy besluit te maak voordat hy afgedank word.
Manana is tans die Oostelike Provinsie-Olifante se bestuurder en hy is ook die president van die Madibaz-rugbyklub. Hy het hom al in die verlede, veral teen die einde van Cheeky Watson se tyd as Kings-baas, bewys as iemand wat sy vinger op die pols van rugby in die Oos-Kaap het.
Die Kings het laat Dinsdagmiddag net 'n bondige verklaring uitgestuur waarin bevestig word dat die franchise "in gesprekke is" met Davids oor sy "toekomstige opsies" by die franchise .
Indien Davids wel sou bedank – dalk gedwonge – is daar 'n moontlikheid dat hy as Cheetah-breier kan aansoek doen. Met Franco Smith wat Italië se nasionale span gaan afrig, soek die Vrystaters 'n nuwe breier.
Maar dan sal Davids moet spring. Die Cheetahs het juis Dinsdag in 'n verklaring gesê Smith se opvolger moet reeds deel van die Vrystaat se Curriebeker-veldtog wees.